(Návrh)

VYHLÁŠKA

Ministerstva spravodlivosti Slovenskej republiky

z ................. 2023,

**o Registri darov**

Ministerstvo spravodlivosti Slovenskej republiky podľa § 131 ods. 4 Trestného zákona v znení neskorších predpisov ustanovuje:

§ 1

Registrácia darov

(1) Darom sa rozumie nenáležitá výhoda podľa § 131 ods. 4 Trestného zákona. Prijatie daru podľa predchádzajúcej vety je verejný činiteľ povinný oznámiť poverenej osobe, ktorú určí štatutárny orgán zamestnávateľa. Táto povinnosť sa nevzťahuje na dary, ktorých prijatie je s ohľadom na úradný alebo vecne oprávnený záujem obvyklé v súvislosti s postavením alebo funkciou verejného činiteľa.

(2) Poverená osoba podľa odseku 1 vedie, administruje a zverejňuje Register darov verejných činiteľov.

§ 2

Register darov verejných činiteľov

(1) Register darov verejných činiteľov je verejná databáza obsahujúca informácie o prijatých daroch za účelom evidencie darov a zverejnenia zoznamu prijatých darov.

(2) Každý dar podľa § 1 ods. 1 podlieha povinnej registrácii. Dar s hodnotou nižšou ako 200 eur je možné registrovať dobrovoľne.

(3) Za oznámenie o prijatí daru podliehajúcemu registrácii nesie zodpovednosť obdarovaná osoba. Povinnej registrácii podlieha aj dar nižšej hodnoty ako 200 eur v prípade, ak má obdarovaná osoba pochybnosti o jeho odhadovanej hodnote.

(4) Prijatie daru, ktorý podlieha registrácii, musí obdarovaná osoba bezodkladne písomne oznámiť poverenej osobe, a to v rozsahu:

1. označenie daru vrátane ilustračnej fotografie hmotného daru,
2. odhadovaná hodnota daru,
3. meno, priezvisko a funkcia obdarovanej osoby,
4. dátum prijatia daru,
5. príležitosť alebo podujatie, v rámci ktorého bol dar prijatý,
6. poznámka o naložení s darom,
7. v prípade odovzdania daru miesto, kde bude dar uložený.

(5) Okrem údajov uvedených v odseku 4 do registra darov poverená osoba zapisuje aj

1. poradové číslo daru,
2. dátum oznámenia prijatia daru.

§ 3

Nakladanie s darmi

(1) Obdarovaná osoba sa môže rozhodnúť, či si dar ponechá, alebo ho odovzdá poverenej osobe na účel jeho uloženia v sklade darov.

(2) Odovzdaný dar možno speňažiť prostredníctvom dražby s cieľom venovať výťažok na verejnoprospešné účely.

§ 4

Táto vyhláška nadobúda účinnosť 1. januára 2024.